**Татар телендә урта гомуми белем бирү мәктәбенең**

**9 нчы сыйныфында укучы татар балалары өчен**

**татар теленнән үткәрелә торган район олимпиадасы биремнәре**

**(2016/2017 нче уку елы)**

**максималь балл -72**

**I. Тестлардан берәр дөрес җавапны билгеләгез.**

1. ***Көймәдә*** сүзенең икенче хәрефе алфавитта ничәнче урында тора?

а) 17;

ә) 18;

б) 19;

**в) 20.**

2. ***Төя*** сүзенең киләчәк заман хикәя фигыль формасында (III зат, берлек санда) дөрес язылган рәтне билгеләгез. ***(2 балл)***

а) *төйяячәк*;

**ә) *төяячәк*;**

б) *төйәчәк*;

в) *төеячәк*.

3. Сүз басымы дөрес күрсәтелгән рәтне билгеләгез. ***(2 балл)***

а) *аша* (2 нче иҗек);

**ә) *ашама* (2 нче иҗек);**

б) *ашагыз* (2 нче иҗек);

в) *ашагач* (2 нче иҗек).

4. Яңа сүзләрдән генә торган рәтне билгеләгез. ***(2 балл)***

а) *мәдрәсә, почта, өлкә, рәис*;

ә) *чабата, хәзрәт, мәчет, намаз*;

**б) *шопинг, бейджик, магистр, бакалавр*;**

в) *факс, принтер, супермаркет, ноутбук*.

5. ***Килмәгән җире юк*** фразеологизмының мәгънәсе дөрес аңлатылган рәтне билгеләгез. ***(2 балл)***

а) *торыр урыны юк*;

ә) *җир биләмәсе юк*;

**б) *бар яктан да камил, матур*;**

в) *бөтен эшкә дә катнашып йөри торган кеше*.

6. ***Болыннарында*** сүзе морфемаларга дөрес бүленгән рәтне билгеләгез. ***(2 балл)***

а) *болын-нар-ын-да*;

**ә) *болын-нар-ы-нда*;**

б) *бо-лын-нар-ын-да*;

в) *болын-нары-нда*.

7. **Яшәрткәннәр** сүзендә кушымчаларның ялгану тәртибе дөрес күрсәтелгән рәтне билгеләгез**. *(2 балл)***

**а) ясагыч + модальлек + модальлек + бәйләгеч;**

ә) модальлек + модальлек + модальлек + бәйләгеч;

б) ясагыч + бәйләгеч + модальлек + ясагыч;

в) ясагыч + модальлек + модальлек.

8. Хәл фигыль кулланылган мәкальне билгеләгез. ***(2 балл)***

а) *Буш тегермән җилсез әйләнә.*

ә) *Күңелең саф булса, көннәрең шат булыр.*

**б) *Укымыйча гыйлем юк, гыйлемсез көнең юк.***

в) *Язның бер көне елны туйдыра.*

9. ***1,5; 5,8*** кебек саннарның төркемчәсе дөрес күрсәтелгән рәтне билгеләгез. ***(2 балл)***

**а) микъдар;**

ә) чама;

б) бүлем;

в) тәртип.

10. *Шул ачык йөзле сабыр кызга Нургали шактый озак карап торды* (Ә.Еники) җөмләсендәге сүзтезмәләр саны дөрес күрсәтелгән рәтне билгеләгез. ***(2 балл)***

а) 5;

**ә) 6;**

б) 7;

в) 8.

11. Калын хәрефләр белән бирелгән җөмлә кисәгенең төрен билгеләгез. ***(2 балл)***

*Бу мәсьәлә шәһәр администрациясе* ***җитәкчелеге тарафыннан*** *хәл ителде.* (Вакытлы матбугат)

а) ия;

ә) туры тәмамлык;

**б) кыек тәмамлык;**

в) рәвеш хәле.

12. Калын хәрефләр белән бирелгән сүзләрнең нинди җөмлә кисәге икәнлеге дөрес күрсәтелгән рәтне билгеләгез. ***(2 балл)***

*Агыйдел* ***аларны*** *дымсуланып торган зәңгәр* ***томаннары****, ургылып аккан киң* ***басулары белән*** *каршылады.* (В.Имамов)

а) кыек тәмамлык, кыек тәмамлык, туры тәмамлык;

ә) туры тәмамлык, туры тәмамлык, кыек тәмамлык;

**б) туры тәмамлык, кыек тәмамлык, кыек тәмамлык;**

в) кыек тәмамлык, кыек тәмамлык, кыек тәмамлык.

13. Бер составлы исем җөмләне билгеләгез. ***(2 балл)***

а) *Туган җирең – Идел буе,*

*Һәр телнең бар туган теле.* (Н.Нәҗми)

ә) *Тыңласыннар дисәң, аз сөйлә,*

*Ишетсеннәр дисәң кычкырма.* (Ш.Галиев)

б) *Исәннәрнең кадерен бел,*

*Үлгәннәрнең каберен бел!* (Ш.Галиев)

в) ***Киләчәгем өчен мәңге***

***Кирәк телем!* (Л.Шагыйрьҗан)**

14. Иярчен җөмләнең төре дөрес күрсәтелгән рәтне билгеләгез. ***(2 балл)***

*Алтын-көмеш яуган җирдән туган-үскән ил артык.* (Мәкаль)

а) синтетик иярчен аергыч җөмлә;

ә) синтетик иярчен урын җөмлә;

**б) синтетик иярчен тәмамлык җөмлә;**

в) синтетик иярчен рәвеш җөмлә.

15. Кушма җөмләнең төре дөрес күрсәтелгән рәтне билгеләгез. ***(2 балл)***

Чүлмәк чуенга бәрелсә дә, чуен чүлмәккә бәрелсә дә, чүлмәк ватыла. (Мәкаль)

а) бер-бер артлы иярүле күп иярченле катлаулы кушма җөмлә;

**ә) тиңдәш иярүле күп иярченле катлаулы кушма җөмлә;**

б) тиңдәш түгел иярүле күп иярченле катлаулы кушма җөмлә;

в) берничә төр иярүле күп иярченле катлаулы кушма җөмлә.

**II. Башыгызны эшләтегез.**

Сүзләргә тартык авазларны белдерә торган хәрефләрне өстәп, мәкальне языгыз. (Ике нокта урынына бер хәреф туры килә!) ***(5 балл)***

**..Е..Е ..У..Ы....А..Ы ..А..А.. ..У.. ..Ү..Е..Ә.**

(Кеше кулындагы калач зур күренә)

**III. Теоретик бирем.**

Иярчен сәбәп җөмлә турында белгәннәрегезне языгыз. Фикерләрегезне мисаллар ярдәмендә дәлилләгез. *Кар яуганга, Марат бүген Кар бабай ясады* җөмләсенең мөмкин булган синтетик һәм аналитик вариантларын языгыз. ***(10 балл)***

**IV. Гамәли һәм иҗади бирем.**

*Куркак кош оясын олы юл өстенә ясый, кыю кош – кыя башына* (Мәкаль)

1. *Өстенә* сүзенә фонетик анализ ясагыз. ***(5 балл)***

2. *Оясын* сүзенең мәгънәле кисәкләрен билгеләгез. ***(4 балл)***

3. *Куркак*, *ясый* сүзләренә морфологик анализ ясагыз. ***(4 балл)***

4. Җөмләнең баш кисәкләрен һәм компонент чикләрен билгеләгез, схемасын сызыгыз, җөмләгә билгеләмә бирегез. Тыныш билгеләренең куелышын кагыйдәләргә таянып аңлатыгыз. ***(7 балл)***

5. Әлеге тема белән бәйле фикерләрегезне 12-15 җөмләдән торган бәйләнешле текст итеп языгыз. ***(7 балл)***

Текст язуга таләпләр:

- текст төзелеше ( башлам, төп өлеш, йомгаклау);

- җөмләләр дөрес, төзек булырга тиеш;

- язма телнең бай, сурәтле булуына игътибар итәргә;

- орфографик грамоталылыкка игътибарлы булырга.